Hrušovský, Pavol, podpredseda NR SR (2011-03-29):
Ďakujem pekne, pán predseda. Kolegyne poslankyne, kolegovia poslanci, chcem sa poďakovať všetkým, ktorí vystúpili k predloženému vyhláseniu, ktoré sme predložili z dôvodu, lebo cítime naozaj potrebu prijať v Národnej rade Slovenskej republiky k situácii, ktorá dnes vo svete existuje a dotýka sa jednej významnej početnej skupiny obyvateľov tejto planéty, priatelia, a to si treba uvedomiť, vyhlásenie. Národná rada tak už urobila niekoľkokrát a ja som rád, že som mohol hlasovať napríklad za ospravedlnenie pri deportácii Židov, ktoré prijala ešte Slovenská národná rada. Ja som rád, že sme sa dokázali ospravedlniť Karpatským Nemcom za krivdy, ktoré sa im udiali. Ja som rád, že sme dokázali v tejto Národnej rade prijať vyhlásenie o genocíde arménskych kresťanov a budem rád, keď dokážeme aj k takejto vážnej globálnej politike, akou táto téma je, prijať v Národnej rade dôstojné stanovisko, ktoré bude aj obrazom našej kultúry, našej histórie a istej našej spolupatričnosti k západnej civilizácii, ktorá je a vychádza z kresťanských hodnôt. Aj táto diskusia obnažila rozdielny pohľad na život a na postoj k niektorým problémom. Rovnako, pán kolega Chren, som presvedčený, že liberalizmus a kresťanstvo majú veľa spoločného, ale už menej v nazeraní na slobodu. Ale to je téma, ktorá by si žiadala vedeckú konferenciu, aby sme si povedali a vysvetlili, čo to sloboda je, čo je to sloboda v ponímaní vás liberálov, možno agnostikov, ktorí akoby sa pohrávate so slobodou ako s hodnotou, mnohí, nie všetci, ako s niečím, čo človeku má dovoliť všetko. Priatelia, a tu je niekde tá hranica miery citlivosti vnímania slobody veriacich a iných ľudí. Nielen liberálov. Tá skupina ľudí je rozptýlená aj niekde inde. A ja by som uvítal takúto diskusiu, ale predsa len by som si nedovolil porovnávať utrpenie, násilie a aj ľudské obete, ktoré musia podstúpiť ľudia len preto, že vyznávajú nejakú vieru a náboženstvo. Priatelia, je nenáležité porovnávať utrpenie, ktoré dnes vo svete zažívajú kresťania s utrpením, resp. neslobodou, akú ste vy chceli predstaviť, ktorú požívajú, resp. alebo násilie, ktoré sa pácha na istej minoritnej skupine inak sexuálne orientovaných ľudí. To je neporovnateľná veličina, neporovnateľný postoj, ktorý musíme oddelene zaujať k jedným a k druhým. Ja som otvorený aj na diskusiu o homosexuáloch a lesbičkách, priatelia, nebojme sa tejto témy. Nebojme sa jej. (Potlesk.) Ale poďme k nej pristúpiť naozaj zodpovedne aj z hľadiska istej kultúry a histórie, ktorú Slovensko má, ktorú nemožno nerešpektovať aj pri tejto téme. Ale, prosím, toto je diametrálne iný problém, o ktorom budeme rozhodovať, ako ten, o ktorom ste vy chceli diskutovať a vnútiť tak trošku iný rozmer názoru k téme, ktorá je vážnejšia ako tá, ktorú ste chceli vy naznačiť, resp. ktorú ste prirovnali. A ja to nepovažujem za porovnateľné s tým, čo chceme prijať dnes, resp. hlasovaním v tejto Národnej rade, s tým, o čom ste hovorili vy. Chcem sa ešte raz na záver poďakovať všetkým s tým, že rešpektujem každý názor, každý postoj, každé rozhodnutie, vedomý si toho, že žijeme v pluralitnej spoločnosti, kde musíme sa navzájom tolerovať. A ja som nemyslel len na toleranciu náboženskú, ale aj na toleranciu národnostnú preto, lebo možno o pár hodín v tomto parlamente bude iné peklo, ktoré bude rovnako ako nás nútiť hľadať nejakú toleranciu k iným, teraz nie náboženským, ale národnostným problémom. A tam sa od nás tiež vyžaduje veľká miera tolerancie, znášanlivosti a postoja k slobode. Chcem sa, pán predseda, poďakovať za možnosť tento návrh predložiť a dopredu poslancom za podporu predloženého vyhlásenia o prenasledovaní kresťanov vo svete.